[pic] | КОМИСИЯ НА ЕВРОПЕЙСКИТЕ ОБЩНОСТИ |

Брюксел, 15.9.2009

COM(2009) 474 окончателен

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в Организацията за риболова в Югоизточния Атлантически океан (SEAFO)

ОБЯСНИТЕЛЕН МЕМОРАНДУМ

Съгласно член 300, параграф 2, втора алинея от Договора за ЕО решенията за позициите, които трябва да се възприемат от името на Общността в рамките на регионалните организации за управление на рибарството, когато от последните се изисква да приемат решения с правни последици, с изключение на решенията, които допълват или изменят тяхната институционална рамка, се вземат от Съвета, с квалифицирано мнозинство, по предложение на Комисията.

С оглед на това задължение и вследствие на подобни решения на Съвета и предложения от Европейската комисия за други регионални организации за управление на риболова, Европейската комисия предлага настоящото решение да установи позицията на Общността, която следва да бъде приета в Организацията за риболова в Югоизточния Атлантически океан (SEAFO). Настоящото предложение следва същия подход като тези за другите регионални организации за управление на рибарството с цел да се осигури съгласуваност.

Предложение за

РЕШЕНИЕ НА СЪВЕТА

относно определяне на позицията на Общността, която да бъде възприета в Организацията за риболова в Югоизточния Атлантически океан (SEAFO)

СЪВЕТЪТ НА ЕВРОПЕЙСКИЯ СЪЮЗ,

като взе предвид Договора за създаване на Европейската общност, и по-специално член 37 във връзка с член 300, параграф 2, втора алинея от него,

като взе предвид предложението на Комисията,

като има предвид че:

(1) Съгласно член 33 от Договора за ЕО във връзка с член 32 от него една от целите на Общата политика в областта на рибарството е да се гарантира снабдяването. Регламент (ЕО) № 2371/2002[1] предвижда, че Общността прилага подхода на предпазливостта при приемането на мерки, предназначени да защитят и опазят живите водни ресурси, да позволят тяхната устойчива експлоатация и да сведат до минимум отражението на риболовната дейност върху морските екосистеми. Освен това в него се посочва, че Общността се стреми към постепенното прилагане на подход на основата на екосистемите към управлението на рибарството и към осигуряване на принос за развитието на ефикасна риболовна дейност в рамките на икономически жизнеспособен и конкурентоспособен сектор на рибарството и аквакултурите, като гарантира добър жизнен стандарт на тези лица, които зависят от риболовните дейности, и като същевременно отчита интересите на потребителите.

(2) С Решение 2002/738/EO[2] Европейската общност одобри Конвенцията за опазване и управление на рибните ресурси в Югоизточния Атлантически океан, с която се създаде Организацията за риболова в Югоизточния Атлантически океан (SEAFO). Комисията на SEAFO е упълномощена да приема мерки относно дългосрочното опазване и устойчиво използване на всички живи морски ресурси в зоната, определена от Конвенцията.

(3) Съгласно член 300, параграф 2, втора алинея от Договора за ЕО позицията на Общността в органи, създадени съгласно регионални споразумения в областта на рибарството и от които се изисква да приемат решения с правни последици, без обаче последните да изменят институционалната рамка на въпросните споразумения, трябва да се определи с решение на Съвета с квалифицирано мнозинство, по предложение на Комисията.

РЕШИ:

Член 1

Позицията, която да бъде възприета от името на Общността в Комисията на Организацията за риболова в Югоизточния Атлантически океан (SEAFO), когато от тази комисия се изисква да приема решения с правни последици, е определена в приложението към настоящото решение.

Член 2

Позицията на Общността, определена в приложението към настоящото решение, се оценява и при необходимост се преразглежда от Съвета по предложение на Комисията най-късно за ежегодната среща на Комисията на Организацията за риболова в Югоизточния Атлантически океан (SEAFO) през 2014 г.

Съставено в Брюксел на … година.

За Съвета

Председател

ПРИЛОЖЕНИЕ

Позиция на Общността в Комисията на Организацията за риболова в Югоизточния Атлантически океан (SEAFO)

1. Принципи

В рамките на SEAFO Европейската общност:

a) действа в съответствие с целите на Общността в рамките на Общата политика в областта на рибарството, особено прилагайки подхода на предпазливостта за осигуряване на устойчива експлоатация на видовете, регулирани от SEAFO, за насърчаване на постепенното прилагане към управлението на риболова подход на основата на екосистемите и за свеждане до минимум на въздействието на риболовната дейност върху морските екосистеми, както и насърчавайки икономически жизнеспособен и конкурентноспособен сектор на рибарството в Общността, като гарантира справедливо жизнено равнище на лицата, които извършват риболовна дейност, и като същевременно отчита интересите на потребителите;

б) осигурява мерките на SEAFO да са в съответствие с целите на Конвенцията SEAFO;

в) осигурява мерките на SEAFO да бъдат съобразени с международното право и по-специално с разпоредбите на Конвенцията на ООН по морско право, Споразумението на ООН, отнасящо се до съхранението и управлението на трансграничните и далекомигриращите рибни запаси, както и със Споразумението за насърчаване на спазването на международните мерки за опазване и управление от риболовните кораби в открито море;

г) насърчава съгласувани позиции в рамките на регионалните организации за управление на рибарството;

д) стреми се към полезно взаимодействие с политиката, която Общността провежда като част от нейните двустранни отношения с трети държави в областта на рибарството, и осигурява съответствие с политиката си на външни отношения;

е) осигурява спазването на международните ангажименти на Общността.

2. Насоки

Европейската общност, ако е необходимо, подкрепя приемането на следните мерки от страна на SEAFO:

a) строги мерки за опазване и управление, основани на базата на най-добрите съществуващи научни становища, за да осигурят дългосрочното опазване и устойчиво използване на рибните ресурси, за които се прилага Конвенцията на SEAFO. При необходимост се разглеждат специфични мерки за запаси, изложени на прекомерен риболов, за да се избегне нарастване на риболовната дейност;

б) мерки, които трябва да се предприемат с оглед въздействието на риболовните дейности върху екологично свързаните видове като морски птици, китообразни, тюлени и морски костенурки;

в) мерки за опазване и управление за видовете, които принадлежат към същата екосистема, или са свързани със, или са зависещи от ловуваните рибни ресурси;

г) защитни мерки относно уязвими морски екосистеми в зоната на SEAFO в съответствие с резолюциите на Общото събрание на ООН;

д) приемане на заявления от държави с отговорно рибарство за присъединяване към SEAFO.

[1] ОВ L 358, 31.12.2002 г., стр. 59.

[2] ОВ L 111, 20.4.2001 г., стр. 15.